Title: (PRACOVNÁ VERZIA)
Author: ivana.dubova
Last saved by: spano

Návrh

ZÁKON

z ……2003

o obchodnom registri a o zmene a doplnení niektorých zákonov 

Národná rada Slovenskej republiky sa uzniesla na tomto zákone:

Čl. I

§ 1

Predmet úpravy 

Tento zákon upravuje 

a)	zoznam údajov, ktoré sa zapisujú do obchodného registra (ďalej len „zapisované údaje“),
b)	obsah zbierky listín,
c)	postup pri zápise údajov do obchodného registra, zápise zmeny zapísaných údajov a výmaze zapísaných údajov (ďalej len „registrácia“), 
d)	podmienky zápisu údajov do obchodného registra, zápisu zmeny zapísaných údajov a výmazu zapísaných údajov,
e)	ukladanie listín do zbierky listín,
f)	nahliadanie do obchodného registra, vyhotovovanie výpisov, odpisov a potvrdení z obchodného registra, ako aj vyhotovovanie kópií listín a potvrdení zo zbierky listín.

ZAPISOVANÉ ÚDAJE A OBSAH ZBIERKY LISTÍN

§ 2

Zapisované údaje

(1) Do obchodného registra sa zapisujú tieto údaje

a)	obchodné meno, pri právnických osobách sídlo, pri fyzických osobách bydlisko a miesto podnikania, ak sa líši od bydliska,
b)	identifikačné číslo,
c)	predmet podnikania alebo činnosti,
d)	právna forma právnickej osoby,
e)	meno, priezvisko, bydlisko, dátum narodenia a rodné číslo fyzickej osoby, ktorá je štatutárnym orgánom alebo jeho členom s uvedením spôsobu, akým táto osoba koná v mene zapísanej osoby a s uvedením dňa vzniku a po jej skončení dňa skončenia funkcie; ak je štatutárnym orgánom právnická osoba, zapisuje sa jej obchodné meno, sídlo a identifikačné číslo, ak je pridelené, ako aj meno, priezvisko, bydlisko, dátum narodenia a rodné číslo fyzickej osoby, ktorá je jej štatutárnym orgánom; ak ide o zahraničnú fyzickú osobu zapisuje sa rodné číslo, ak jej bolo pridelené,
f)	označenie, adresa umiestnenia a predmet podnikania alebo činnosti odštepného závodu alebo inej organizačnej zložky podniku, ak osobitný zákon ustanovuje, že sa zapisuje do obchodného registra, spolu s menom, priezviskom, bydliskom, dátumom narodenia a rodným číslom vedúceho odštepného závodu alebo inej organizačnej zložky podniku a s uvedením dňa vzniku a po jej skončení dňa skončenia funkcie; ak ide o zahraničnú fyzickú osobu zapisuje sa rodné číslo, ak jej bolo pridelené,

g)	meno, priezvisko, bydlisko, dátum narodenia a rodné číslo fyzickej osoby, ak sa zapisuje do obchodného registra ako prokurista, s uvedením spôsobu konania za podnikateľa a s uvedením dňa vzniku a po jej skončení dňa skončenia funkcie; ak ide o zahraničnú fyzickú osobu, zapisuje sa rodné číslo, ak jej bolo pridelené,
h)	meno, priezvisko, bydlisko, dátum narodenia a rodné číslo fyzickej osoby, ktorá je členom dozorného orgánu zapísanej osoby, s uvedením dňa vzniku a po jej skončení dňa zániku funkcie, ak má zapísaná osoba dozorný orgán zriadený; ak ide o zahraničnú fyzickú osobu, zapisuje sa rodné číslo, ak jej bolo pridelené,
i)	zrušenie právnickej osoby a právny dôvod jej zrušenia,
j)	vstup do likvidácie a skončenie likvidácie,
k)	meno, priezvisko, bydlisko, dátum narodenia a rodné číslo fyzickej osoby alebo obchodné meno, sídlo a identifikačné číslo právnickej osoby, ak je pridelené, ktorá sa zapisuje do obchodného registra ako likvidátor, s uvedením spôsobu konania v mene zapísanej osoby a s uvedením dňa vzniku a po jej skončení dňa skončenia funkcie; ak je likvidátorom právnická osoba, zapisuje sa aj meno, priezvisko, bydlisko, dátum narodenia a rodné číslo fyzickej osoby, ktorá za túto právnickú osobu vykonáva pôsobnosť likvidátora; ak ide o zahraničnú fyzickú osobu zapisuje sa rodné číslo, ak jej bolo pridelené,
l)	rozhodnutie súdu o neplatnosti právnickej osoby, 
m)	vyhlásenie konkurzu a ukončenie konkurzného konania,
n)	meno, priezvisko, bydlisko, dátum narodenia a rodné číslo fyzickej osoby, ak sa zapisuje do obchodného registra ako ustanovený správca konkurznej podstaty; ak ide o zahraničnú fyzickú osobu, zapisuje sa rodné číslo, ak jej bolo pridelené,
o)	povolenie vyrovnania a skončenie vyrovnacieho konania,
p)	zavedenie nútenej správy podľa osobitných predpisov a jej skončenie, 
q)	meno, priezvisko, bydlisko, dátum narodenia a rodné číslo fyzickej osoby alebo obchodné meno,       sídlo a identifikačné číslo právnickej osoby, ak je pridelené, ktorá sa zapisuje do obchodného       registra ako správca na výkon nútenej správy a jeho zástupca; ak ide o zahraničnú fyzickú osobu, zapisuje sa rodné číslo, ak jej bolo pridelené, 
r)	právny dôvod výmazu zapísanej osoby,
s)   ďalšie skutočnosti, ak to ustanovuje osobitný zákon.^1) 

^1) Napríklad Obchodný zákonník.

(2) Do obchodného registra sa ďalej zapisujú

a)	pri verejnej obchodnej spoločnosti mená, priezviská a bydliská spoločníkov, prípadne obchodné meno alebo názov a sídlo právnickej osoby ako spoločníka,
b)	pri komanditnej spoločnosti mená, priezviská a bydliská spoločníkov, prípadne obchodné meno alebo názov a sídlo právnickej osoby ako spoločníka s určením, kto je komplementár a kto komanditista, výška vkladu každého komanditistu a rozsah jeho splatenia, výška základného imania a rozsah jeho splatenia,
c)	pri spoločnosti s ručením obmedzeným mená, priezviská a bydliská spoločníkov, obchodné meno alebo názov a sídlo právnickej osoby ako spoločníka, výška základného imania a rozsah jeho splatenia, výška vkladu každého spoločníka do základného imania a rozsah jeho splatenia,
d)	pri akciovej spoločnosti výška základného imania, rozsah jeho splatenia, počet, druh, forma, podoba a menovitá hodnota akcií, obmedzenie prevoditeľnosti akcií na meno, ak je prevoditeľnosť týchto akcií obmedzená; ak má spoločnosť jediného akcionára, zapisuje sa aj meno, priezvisko a bydlisko alebo obchodné meno, alebo názov a sídlo tohto akcionára,
e)	pri družstve výška zapisovaného základného imania a výška základného členského vkladu,
f)	pri štátnom podniku zakladateľ a kmeňové imanie.

(3) Pri podniku zahraničnej osoby a pri organizačnej zložke podniku zahraničnej osoby, ktorá má sídlo v niektorom z členských štátov Európskej únie, sa do obchodného registra zapisuje

a)	označenie podniku alebo organizačnej zložky podniku zahraničnej osoby, ak je odlišné od obchodného mena zahraničnej osoby, 
b)	adresa miesta činnosti podniku zahraničnej osoby alebo organizačnej zložky podniku zahraničnej osoby, 
c)	identifikačné číslo podniku zahraničnej osoby alebo organizačnej zložky podniku zahraničnej osoby, 
d)	predmet podnikania podniku zahraničnej osoby alebo organizačnej zložky podniku zahraničnej osoby,
e)	meno, priezvisko, bydlisko, dátum narodenia a rodné číslo vedúceho podniku zahraničnej osoby alebo vedúceho organizačnej zložky podniku zahraničnej osoby s uvedením dňa vzniku a po jej skončení dňa zániku jeho funkcie a jeho oprávnení; ak ide o zahraničnú fyzickú osobu, zapisuje sa rodné číslo, ak jej bolo pridelené, 
f)	zrušenie podniku zahraničnej osoby alebo organizačnej zložky podniku zahraničnej osoby v Slovenskej republike,
g)	obchodné meno, sídlo a právna forma zahraničnej osoby,
h)	register alebo iná evidencia, do ktorej je zapísaná zahraničná osoba a číslo zápisu,
i)	údaje o zahraničnej osobe podľa odseku 1 písm. e), 
j)	vstup do likvidácie a skončenie likvidácie zahraničnej osoby,
k)	vymenovanie likvidátora alebo likvidátorov zahraničnej osoby, s uvedením ich mena, priezviska, bydliska, dátumu narodenia a rodného čísla, ak im bolo pridelené alebo obchodného mena, sídla a identifikačného čísla, ak je pridelené a ich oprávnení,
l)	vyhlásenie konkurzu, povolenie vyrovnania alebo začatie iného obdobného konania, ak sa týka zahraničnej osoby a ukončenie týchto konaní,
m)	zrušenie zahraničnej osoby. 

 (4)  Pri podniku zahraničnej osoby a pri organizačnej zložke podniku zahraničnej osoby, ktorá má sídlo mimo územia členských štátov Európskej únie, sa okrem údajov podľa odseku 3 zapisujú aj tieto údaje

a)	právo štátu, ktorým sa zahraničná osoba spravuje a ak toto právo ustanovuje povinnosť zápisu zahraničnej osoby do obchodného registra alebo inej evidencie, táto evidencia a číslo zápisu,
b)	predmet podnikania zahraničnej osoby, 
c)	najmenej raz ročne hodnota základného imania zahraničnej osoby vyjadrená v zahraničnej mene, ak táto osoba má základné imanie a ak tento údaj nevyplýva z listín podľa § 3 ods. 2 písm. b).

(5)   Identifikačné číslo pridelí zapísanej osobe registrový súd, ak už ho nemá pridelené iným štátnym orgánom podľa osobitného zákona.^2) Identifikačné číslo oznámi registrovému súdu príslušný štátny orgán.

^2)  Napríklad zákon č. 455/1991 Zb. o živnostenskom podnikaní (živnostenský zákon) v znení neskorších predpisov.

§ 3

Obsah zbierky listín

(1)  Zbierka listín obsahuje dokumenty vyhotovené v štátnom jazyku alebo v cudzom jazyku s úradne overeným prekladom do štátneho jazyka (ďalej len "uložené listiny"), ktorými sú

a)	spoločenská zmluva, zakladateľská listina alebo zakladateľská zmluva obchodnej spoločnosti, splnomocnenia na jej uzavretie, notárska zápisnica o konaní ustanovujúceho valného zhromaždenia akciovej spoločnosti alebo rozhodnutie zakladateľov akciovej spoločnosti o jej založení, notárska zápisnica o založení družstva s príslušnými prílohami a stanovy, ak boli vyhotovené; pri ostatných právnických osobách listiny, ktoré upravujú ich založenie, v rozsahu ustanovenom osobitnými predpismi,
b)	každá zmena spoločenskej zmluvy, zakladateľskej listiny alebo zakladateľskej zmluvy obchodnej spoločnosti, stanov akciovej spoločnosti alebo družstva, pri ostatných právnických osobách každá zmena listín upravujúcich ich založenie,
c)	úplné znenie dokumentov podľa písmena b) po každej vykonanej zmene,
d)	listina, ktorou sa preukazuje živnostenské oprávnenie alebo iné oprávnenie na vykonávanie činnosti, ktorá je zapísaná do obchodného registra ako predmet podnikania alebo činnosti; to neplatí, ak sa na vykonávanie tejto činnosti oprávnenie nevyžaduje alebo ak predmet podnikania alebo činnosti ustanovuje v osobitný zákon,^3)

^3) Napríklad zákon Národnej rady Slovenskej republiky č. 118/1996 Z. z. o ochrane vkladov a o zmene a doplnení niektorých zákonov v znení neskorších predpisov.

e)	listina obsahujúca meno, priezvisko, bydlisko, dátum narodenia a rodné číslo fyzickej osoby, ktorou sa preukazuje ustanovenie do funkcie alebo skončenie funkcie osôb, ktoré sú oprávnené konať v mene podnikateľa ako štatutárny orgán, prokurista alebo vedúci podniku alebo organizačnej zložky podniku zapísanej do obchodného registra, spolu s ich podpisovými vzormi, ďalej osôb, ktoré sú oprávnené spravovať majetok podnikateľa, či už samostatne, alebo spoločne, a to najmä likvidátora, správcu konkurznej podstaty, vyrovnacieho správcu, správcu na výkon nútenej správy a zástupcu tohto správcu spolu s ich podpisovými vzormi; rodné číslo zahraničnej fyzickej osoby sa vyžaduje, ak jej bolo pridelené,
f)	listina obsahujúca meno, priezvisko, bydlisko, rodné číslo a dátum narodenia fyzickej osoby, ktorou sa preukazuje ustanovenie do funkcie alebo skončenie funkcie osôb, ktoré sú členmi dozorného orgánu; rodné číslo zahraničnej fyzickej osoby sa vyžaduje, ak jej bolo pridelené,
g)	účtovná závierka zapísanej osoby a ak to ukladá osobitný zákon aj výročná a audítorská správa zapísanej osoby,  ktorá obsahuje meno, priezvisko a bydlisko fyzickej osoby alebo obchodné meno, sídlo a identifikačné číslo právnickej osoby audítora, ako aj evidenčné číslo zápisu overujúceho audítora v zozname audítorov, 
h)	rozhodnutie súdu o zrušení obchodnej spoločnosti s likvidáciou a konečná správa likvidátora o priebehu likvidácie, v ktorej je uvedený dátum skončenia likvidácie, 
i)	rozhodnutie súdu o zrušení obchodnej spoločnosti bez likvidácie,
j)	rozhodnutie súdu o neplatnosti obchodnej spoločnosti, 
k)	rozhodnutie súdu o vyhlásení konkurzu alebo o povolení vyrovnania, rozhodnutia súdu o ukončení konkurzného konania alebo o skončení vyrovnacieho konania, rozhodnutie súdu o zmene alebo zrušení týchto rozhodnutí a rozhodnutie súdu o zmene správcu konkurznej podstaty, vyrovnacieho správcu alebo osobitného správcu,
l)	znalecký posudok podľa osobitného zákona,^4)

^4) § 59 ods. 3 a § 59a Obchodného zákonníka.

m)	vyhlásenie správcu vkladu podľa osobitného zákona,^5)

^5) § 60 ods. 4 Obchodného zákonníka.

n)	zmluva o splynutí alebo zmluva o zlúčení obchodnej spoločnosti, projekt rozdelenia obchodnej spoločnosti,
o)	iná listina, ak tak ustanovuje osobitný zákon.^1)

(2)  Pri podniku zahraničnej osoby alebo pri organizačnej zložke podniku zahraničnej osoby sa do zbierky listín ukladajú

a)	účtovná závierka, ktorú zahraničná osoba vyhotovuje a zverejňuje podľa práva štátu, ktorým sa spravuje; táto povinnosť sa nevzťahuje na pobočku zahraničnej banky,
b)	zakladateľská listina, prípadne stanovy zahraničnej osoby a ich zmeny,
c)	osvedčenie o zápise zahraničnej osoby do obchodného registra alebo do inej evidencie, ak sa podľa práva štátu, ktorým sa zahraničná osoba spravuje, taký zápis vyžaduje,
d)	listina, ktorou sa preukazuje živnostenské oprávnenie alebo iné oprávnenie na vykonávanie činnosti, ktorá je zapísaná do obchodného registra ako predmet podnikania alebo činnosti podniku zahraničnej osoby alebo organizačnej zložky podniku zahraničnej osoby; to neplatí, ak sa na vykonávanie tejto činnosti oprávnenie nevyžaduje alebo ak predmet podnikania alebo činnosti ustanovuje v osobitný zákon,^3)
e)	listina, ktorá preukazuje zaťaženie majetku zahraničnej osoby, ktorý sa nachádza na území Slovenskej republiky, ak je účinnosť zabezpečovacieho prostriedku viazaná na jeho zverejnenie,
f)	iná listina, ak tak ustanovuje osobitný zákon.^1)

(3)  Do zbierky listín sa ukladá originál listiny alebo jej úradne osvedčená kópia, ak tento alebo osobitný zákon neustanovuje inak. 

(4)  Ak ide o listiny podľa odseku 1 písm. c), do zbierky listín sa ukladá úplné znenie dokumentov podľa odseku 1 písm. a) v znení vykonaných zmien podľa odseku 1 písm. b), ktorého úplnosť a správnosť potvrdí svojim podpisom štatutárny orgán zapísanej osoby.

(5)  Ak ide o listiny podľa odseku 1 písm. g) a odseku 2 písm. a), do zbierky listín sa ukladá kópia listiny.

REGISTRÁCIA A UKLADANIE LISTÍN DO ZBIERKY LISTÍN

§ 4

Príslušnosť na registráciu a ukladanie listín do zbierky listín

(1)  Na registráciu a ukladanie listín do zbierky listín je príslušný registrový súd podľa osobitného zákona. ^6)

^6) Zákon Slovenskej národnej rady č. 80/1992 Zb. o sídlach a obvodoch súdov Slovenskej republiky, štátnej správe súdov, vybavovaní sťažností a o voľbách prísediacich (zákon o štátnej správe súdov) v znení neskorších predpisov.

(2)  Na registráciu a ukladanie listín do zbierky listín je príslušný registrový súd v obvode ktorého má osoba, ktorá sa zapisuje do obchodného registra sídlo. Ak osoba, ktorá sa zapisuje do obchodného registra nemá sídlo, je príslušný registrový súd podľa miesta podnikania; ak nemá ani miesto podnikania, je príslušný registrový súd podľa miesta bydliska tejto osoby.

(3)  V prípade odštepného závodu alebo inej organizačnej zložky podniku podľa osobitného zákona, je na registráciu a ukladanie listín do zbierky listín príslušný registrový súd, v ktorého registri je podľa sídla, prípadne miesta podnikania alebo bydliska podnikateľ zapísaný a registrový súd, v ktorého obvode je odštepný závod alebo iná organizačná zložka podniku umiestnená, ak je umiestnená v obvode iného registrového súdu.

(4) V prípade zahraničnej osoby je na registráciu a ukladanie listín do zbierky listín príslušný registrový súd, v  obvode ktorého je umiestnený podnik zahraničnej osoby alebo jeho organizačná zložka, ak medzinárodná zmluva uverejnená v Zbierke zákonov Slovenskej republiky, ktorou je Slovenská republika viazaná, neustanovuje inak.

(5)  Ak je na území Slovenskej republiky zriadených niekoľko organizačných zložiek podniku jednej zahraničnej osoby, môžu byť listiny podľa § 3 ods. 2 uložené v zbierke listín len jednej organizačnej zložky, a to podľa voľby zahraničnej osoby. V tom prípade musí byť v zbierke listín ostatných organizačných zložiek podniku zahraničnej osoby uvedený odkaz na registrový súd, ktorý vedie v zbierke listín listiny podľa § 3 ods. 2 spolu s číslom zápisu.

§ 5

Návrh

 (1) Návrh na zápis údajov do obchodného registra, návrh na zápis zmeny zapísaných údajov a návrh na výmaz zapísaných údajov (ďalej len „návrh na zápis“) podáva navrhovateľ, ktorým je

a)	zapísaná osoba,
b)	osoba oprávnená podľa osobitného zákona.^1)

(2)  Návrh na zápis sa podáva na tlačive ustanovenom osobitným predpisom a musí byť doložený listinami, z ktorých vyplývajú údaje, ktoré sa majú do obchodného registra zapísať a listinami, z ktorých vyplývajú skutočnosti, ktoré sa majú podľa tohto zákona preveriť. 

(3)  Pravosť podpisu navrhovateľa a pravosť podpisu splnomocniteľa, ak ide o zastúpenie na základe plnomocenstva, musí byť úradne osvedčená. Úradné osvedčenie podpisu sa nevyžaduje, ak návrh na zápis podáva orgán verejnej moci na základe osobitného zákona. 

(4)  Späťvzatie návrhu na zápis nie je účinné, ak bol zápis vykonaný. 

(5)  Fyzická osoba zapísaná do obchodného registra alebo fyzické osoby oprávnené konať v mene zapísanej právnickej osoby sú povinné podať najneskôr do 30 dní odo dňa uvedeného v rozhodnutí spoločníkov alebo orgánu spoločnosti, orgánu družstva alebo inej zapísanej osoby, inak odo dňa, keď bolo toto rozhodnutie prijaté alebo odo dňa, keď nastali účinky právnej skutočnosti, návrh na zápis zmeny zapísaných údajov alebo návrh na výmaz zapísaných údajov. 

(6)  Fyzická osoba zapísaná do obchodného registra alebo fyzické osoby oprávnené konať v mene zapísanej právnickej osoby sú povinné uviesť v návrhu na zápis pravdivé údaje a doložiť ho listinami, ktorých obsah zodpovedá skutočnému stavu.

Registrácia

§ 6

(1)  Registrový súd pred zápisom údajov do obchodného registra, zápisom zmeny zapísaných údajov a výmazom zapísaných údajov (ďalej len „zápis“) z predložených listín preverí, či

a)	návrh na zápis podala oprávnená osoba,
b)	je návrh na zápis úplný,
c)	boli spolu s návrhom na zápis predložené všetky prílohy požadované osobitným predpisom,
d)	boli prílohy predložené vo forme požadovanej osobitným zákonom,^1)
e)	sa údaje uvedené v návrhu na zápis zhodujú s údajmi vyplývajúcimi z predložených príloh,
f)	bol zaplatený súdny poplatok. 

(2) Za neúplný sa považuje návrh na zápis,

a)	ktorý nebol podaný na tlačive ustanovenom osobitným predpisom,
b)   v  ktorom nie sú uvedené všetky údaje požadované týmto zákonom alebo osobitným zákonom.^3)

§ 7

(1) Pred zápisom verejnej obchodnej spoločnosti registrový súd okrem skutočností podľa § 6 z predložených listín preverí aj či

a)   spoločenská zmluva obsahuje náležitosti podľa osobitného zákona, ^7)

^7) § 78 ods. 1 Obchodného zákonníka.

b)	sú v spoločenskej zmluve uvedení aspoň dvaja spoločníci,
c)	spoločenskú zmluvu podpísali všetci spoločníci a či je pravosť podpisov všetkých spoločníkov na spoločenskej zmluve úradne osvedčená.

(2)  Pred zápisom komanditnej spoločnosti do obchodného registra registrový súd okrem skutočností podľa § 6 z predložených listín preverí aj či

a)	spoločenská zmluva obsahuje náležitosti podľa osobitného zákona, ^8)

^8) § 94 Obchodného zákonníka.

b)	podľa spoločenskej zmluvy je aspoň jeden zo spoločníkov komplementár a aspoň jeden zo spoločníkov komanditista,
c)	je výška vkladu každého komanditistu určená v spoločenskej zmluve v súlade s osobitným zákonom, ^9)

^9) § 93 ods. 3 Obchodného zákonníka.

d)	spoločenskú zmluvu podpísali všetci spoločníci a či je pravosť podpisov všetkých spoločníkov na spoločenskej zmluve úradne osvedčená.

(3)  Pred zápisom spoločnosti s ručením obmedzeným registrový súd okrem skutočností podľa § 6 z predložených listín preverí aj či

a)	spoločenská zmluva alebo zakladateľská listina obsahuje náležitosti podľa osobitného zákona, ^10)

^10) § 110 ods. 1Obchodného zákonníka.

b)	v spoločenskej zmluve nie je uvedených viac ako päťdesiat spoločníkov,
c)	je výška základného imania, výška vkladu každého spoločníka a výška splateného vkladu každého spoločníka uvedená v spoločenskej zmluve alebo v zakladateľskej listine v súlade s osobitným zákonom,^11)

^11) § 108 ods. 1, § 109 ods. 1 a 2 a § 111 Obchodného zákonníka.

d)	spoločnosť s ručením obmedzeným, ktorá je jediným zakladateľom spoločnosti, má viac spoločníkov, 
e)	fyzická osoba, ktorá je jediným zakladateľom spoločnosti, nie je jediným spoločníkom vo viac ako dvoch spoločnostiach s ručením obmedzeným, 
f)	spoločenskú zmluvu podpísali všetci spoločníci a či je pravosť podpisov všetkých spoločníkov na spoločenskej zmluve úradne osvedčená.

(4)  Pred zápisom družstva registrový súd okrem skutočností podľa § 6 z predložených listín preverí aj či

a)	stanovy družstva obsahujú náležitosti podľa osobitného zákona, ^12)

^12) § 226 ods. 1 Obchodného zákonníka.

b)	je počet členov družstva v súlade s požiadavkami osobitného zákona, ^13)

^13) § 221 ods. 3 Obchodného zákonníka.

c)	je výška zapisovaného základného imania uvedená v stanovách družstva v súlade s osobitným zákonom.^14)

^14) § 223 ods. 2 Obchodného zákonníka.

(5)  Pred zápisom obchodného mena registrový súd z predložených listín preverí, či sa nenavrhuje zapísať obchodné meno totožné s obchodným menom už zapísaným v obchodnom registri, a to bez ohľadu na dodatok označujúci právnu formu.

(6)  Pred zápisom predmetu podnikania alebo činnosti registrový súd z predložených listín preverí, či bolo na ich výkon vydané živnostenské alebo iné podnikateľské oprávnenie; to neplatí, ak sa na ich vykonávanie oprávnenie nevyžaduje alebo ak predmet podnikania alebo činnosti ustanovuje osobitný zákon.^2)

(7) Pred zápisom zahraničnej fyzickej osoby ako osoby oprávnenej konať v mene podnikateľa registrový súd preverí, či táto fyzická osoba má povolenie na pobyt v Slovenskej republike. Povolenie sa nevyžaduje, ak ide o občana členského štátu Európskej únie alebo občana členského štátu Organizácie pre hospodársku spoluprácu a rozvoj.

(8)  Pred zápisom splynutia, zlúčenia a rozdelenia obchodnej spoločnosti registrový súd preverí, či má zanikajúca spoločnosť a spoločnosť, na ktorú prechádza imanie zanikajúcej spoločnosti, rovnakú právnu formu, ak nejde o prípad podľa osobitného zákona.^15)

^15) § 218l ods. 1 Obchodného zákonníka.

§ 8

(1)   Ak sú splnené podmienky podľa § 6 a 7 registrový súd vykoná zápis v lehote piatich pracovných dní od podania návrhu na zápis. Ak návrh na zápis obsahuje deň, ku ktorému má byť navrhovaný údaj zapísaný, registrový súd zapíše údaj k tomuto dňu. Ak registrový súd vykonáva zápis neskôr alebo ak návrh na zápis neobsahuje deň, ku ktorému má byť navrhovaný údaj zapísaný, registrový súd zapíše navrhovaný údaj ku dňu nasledujúcemu po dni vykonania zápisu. Proti vykonaniu zápisu v súlade s návrhom na zápis nie sú prípustné námietky. 
 
(2)  O vykonaní zápisu navrhovaných údajov vydá registrový súd potvrdenie, ktoré bez zbytočného odkladu odošle alebo vydá navrhovateľovi. V potvrdení sa uvedie obsah vykonaného zápisu. Po zápise navrhovaných údajov vydá registrový súd výpis z obchodného registra, ktorý bez zbytočného odkladu odošle alebo vydá navrhovateľovi. 

(3)  Ak návrh na zápis nespĺňa podmienky podľa § 6 a 7, registrový súd zápis nevykoná. O tejto skutočnosti registrový súd upovedomí navrhovateľa, oznámením o odmietnutí vykonania zápisu (ďalej len „oznámenie“). 
 
(4)  Oznámenie má písomnú formu a musí obsahovať, ktoré konkrétne nedostatky návrhu na zápis a jeho príloh boli dôvodom na odmietnutie vykonania zápisu, ako aj poučenie o možnosti podať námietky proti odmietnutiu vykonania zápisu (ďalej len „námietky“). Oznámenie sa odošle alebo vydá navrhovateľovi bez zbytočného odkladu po uplynutí lehoty podľa odseku 1.

(5) Lehota na podanie námietok je pätnásť dní odo dňa doručenia alebo vydania oznámenia. Pri rozhodovaní o námietkach postupuje registrový súd podľa osobitného zákona.^16)

^16) Občiansky súdny poriadok

§ 9

Ukladanie listín do zbierky listín

(1)	Registrový súd ukladá listiny do zbierky listín bez zbytočného odkladu po ich predložení a po zaplatení súdneho poplatku. Predložením na príslušnom registrovom súde a zaplatením súdneho poplatku sa listina považuje za uloženú v zbierke listín.

(2)	Zapísaná fyzická osoba alebo fyzické osoby oprávnené konať v mene zapísanej právnickej osoby sú povinné predložiť registrovému súdu listiny, ktoré sa ukladajú do zbierky listín bez zápisu, v jednom vyhotovení do 30 dní od ich vyhotovenia, ak osobitný predpis neustanovuje inak.

(3)	Listiny, ktoré sa podľa osobitného predpisu prikladajú k návrhu na zápis a ukladajú sa do zbierky listín, sa predkladajú v dvoch vyhotoveniach spolu s návrhom na zápis. 

(4) Fyzická osoba alebo fyzické osoby oprávnené konať v mene právnickej osoby sú povinné predložiť registrovému súdu na uloženie do zbierky listín listiny, ktorých obsah zodpovedá skutočnému stavu.

§ 10

Zverejňovanie a oznamovacia povinnosť

(1)  Po zápise navrhovaných údajov registrový súd bez zbytočného odkladu zverejní obsah výpisu z obchodného registra.

(2)  Po uložení listín do zbierky listín registrový súd bez zbytočného odkladu zverejní oznámenie o uložení listín do zbierky listín.

(3)  Rodné číslo fyzických osôb zapísaných do obchodného registra nie je súčasťou zverejňovaných údajov.

(4) Údaje obsiahnuté vo výpise z obchodného registra podľa § 8 ods. 2 registrový súd poskytne príslušnému daňovému úradu podľa osobitného zákona,^17) orgánu štátnej štatistiky a orgánu, ktorý vydal listinu, ktorou sa preukazuje živnostenské alebo iné podnikateľské oprávnenie na vykonávanie činnosti, ktorá je zapísaná do obchodného registra, najneskôr do jedného týždňa po zápise navrhovaných údajov. 

^17) Zákon č. 150/2001 Z. z. o daňových orgánoch a ktorým sa mení a dopĺňa zákon č. 440/2000 Z. z. o správach finančnej kontroly  znení zákona č. 182/2002 Z. z..

§ 11

Sankcie 

(1)	Registrový súd uloží zapísanej fyzickej osobe alebo fyzickým osobám oprávneným konať v mene zapísanej právnickej osoby pokutu do výšky 100 000 Sk, ak si tieto osoby nesplnia povinnosť

a)	podať návrh na zápis zmeny zapísaných údajov alebo návrh na výmaz zapísaných údajov v zákonom ustanovenej lehote,
b)	predložiť registrovému súdu listiny, ktoré sa ukladajú do zbierky listín bez zápisu, v zákonom ustanovenej lehote,
c)	podľa osobitného predpisu.^18)

^18) § 3a a § 21 ods. 6 a 7 Obchodného zákonníka.

(2) Registrový súd uloží fyzickej osobe alebo fyzickým osobám oprávneným konať v mene právnickej osoby pokutu do výšky 100 000 Sk, ak 

a) uvedie v návrhu na zápis nepravdivé údaje,
b) doloží návrh na zápis listinami, ktoré nezodpovedajú skutočnému stavu,
c) predloží registrovému súdu na uloženie do zbierky listín listiny, ktoré nezodpovedajú skutočnému stavu.

(3) Pri uložení pokuty sa postupuje podľa osobitného zákona.^19)

^19) § 53 Občianskeho súdneho poriadku.

§ 12

Nahliadanie do obchodného registra, výpisy, odpisy a potvrdenia z obchodného registra, kópie listín a potvrdenia zo zbierky listín

(1)	Obchodný register a zbierka listín sú každému prístupné; každý má právo po zaplatení súdneho poplatku do nich nahliadať a vyhotovovať si z nich odpisy.

(2)	Registrový súd vydá žiadateľovi po zaplatení súdneho poplatku odpis, výpis alebo potvrdenie o určitom zápise alebo potvrdenie o tom, že v obchodnom registri určitý zápis nie je.

(3) Registrový súd je povinný zabezpečiť zhodu zápisov v obchodnom registri s výpismi z obchodného registra.

(4)  Po zaplatení súdneho poplatku registrový súd vydá žiadateľovi kópiu listiny zo zbierky listín alebo potvrdenie o tom, že určitá listina v zbierke listín uložená nie je.

(5)  Orgány verejnej moci sú v  rámci výkonu svojej právomoci aj bez zaplatenia súdneho poplatku oprávnené nahliadať do listín, ktoré boli podkladom na zápis, zmenu zápisu alebo výmaz a vyhotovovať si z nich odpisy; to platí aj pre listiny, ktoré nie sú uložené do zbierky listín. 

(6)  Registrový súd môže v odôvodnených prípadoch zapožičať orgánu činnému v trestnom konaní listinu, ktorá je súčasťou súdneho spisu, ak je potrebná na znalecké dokazovanie a nie je uložená v zbierke listín. 

§ 13

Spoločné ustanovenia

(1) Na registráciu údajov v obchodnom registri a ukladanie listín do zbierky listín sa použije Občiansky súdny poriadok, ak tak ustanoví tento zákon.

(2) Ustanovenia Občianskeho súdneho poriadku sa primerane použijú na doručovanie podľa tohto zákona. Použitie § 47 Občianskeho súdneho poriadku je vylúčené. 

(3)  Predseda registrového súdu môže zo závažných prevádzkových dôvodov predĺžiť lehotu podľa § 8 ods. 1 o dobu nevyhnutne potrebnú na ich odstránenie, najviac však o desať dní. Predseda registrového súdu tak môže urobiť bez zbytočného odkladu potom, ako sa dozvie o existencii týchto dôvodov, najneskôr však v posledný deň lehoty podľa § 8 ods. 1. Rozhodnutie predsedu registrového súdu sa vyvesí na úradnej tabuli súdu. 

§ 14

Splnomocňovacie ustanovenia

(1)  Vzory tlačív na podávanie návrhov na zápis a zoznam listín, ktoré je potrebné k návrhu na zápis priložiť, ustanoví všeobecne záväzný právny predpis, ktorý vydá Ministerstvo spravodlivosti Slovenskej republiky. 

(2) Spôsob a podmienky zverejňovania údajov podľa tohto zákona ustanoví nariadením vláda Slovenskej republiky.

§ 15

Prechodné a záverečné ustanovenia

(1)  Konanie vo veciach obchodného registra začaté pred účinnosťou tohto zákona sa dokončí podľa doterajších predpisov.

(2)  Súd nevykoná zápis podľa tohto zákona, ak je začaté konanie vo veci zápisu týchto údajov v obchodnom registri podľa doterajších predpisov. 

(3)  Ak je počas konania vo veciach obchodného registra, ktoré začalo podľa doterajších predpisov, podaný návrh na zápis podľa tohto zákona, ktorý sa týka tej istej zapísanej osoby, lehota podľa        § 8 ods. 1 plynie odo dňa vydania rozhodnutia o obsahu zápisu podľa doterajších predpisov.

Čl. II

Zákon č. 513/1991 Zb. Obchodný zákonník v znení zákona č. 264/1992 Zb., zákona  č. 600/1992 Zb., zákona Národnej rady Slovenskej republiky č. 278/1993 Z. z., zákona Národnej rady Slovenskej republiky č. 249/1994 Z. z., zákona Národnej rady Slovenskej republiky č. 106/1995 Z. z., zákona Národnej rady Slovenskej republiky č. 171/1995 Z. z., zákona Národnej rady Slovenskej republiky č. 58/1996 Z. z., zákona Národnej rady Slovenskej republiky č. 317/1996 Z. z., zákona Národnej rady Slovenskej republiky č. 373/1996 Z. z., zákona č. 11/1998 Z. z., zákona č. 127/1999 Z. z., zákona č. 263/1999 Z. z., zákona č. 238/2000 Z. z., zákona č. 147/2001 Z. z., zákona č. 500/2001 Z. z., zákona             č. 426/2002 Z. z., zákona č. 510/2002 Z. z. a zákona č. 526/2002 Z. z. sa mení a dopĺňa takto: 

1. V § 27 ods. 1 sa vypúšťa posledná veta. 

2. V § 27 sa vypúšťa odsek 3 a doterajšie odseky 4 až 7 sa označujú ako odseky 3 až 6.

3. § 27 sa dopĺňa odsekom 7, ktorý znie:

„(7)  Ak je nesúlad medzi údajmi a listinami zverejnenými o zapísanom podniku zahraničnej osoby alebo o zapísanej organizačnej zložke podniku zahraničnej osoby v Slovenskej republike a údajmi a listinami zverejnenými o zahraničnej osobe v štáte, v ktorom má sídlo, sú pre obchodný styk s podnikom zahraničnej osoby alebo s jeho organizačnou zložkou rozhodujúce údaje a listiny zverejnené o podniku zahraničnej osoby alebo o organizačnej zložke podniku zahraničnej osoby v Slovenskej republike.“.

4.  § 28 až 34 sa vypúšťajú.

5.  V § 56 ods. 3 prvá veta znie: 

„Činnosť, ktorú podľa osobitných predpisov môžu vykonávať iba fyzické osoby, môže spoločnosť vykonávať iba pomocou osôb, ktoré sú na to oprávnené podľa osobitných predpisov.“.

6. V § 62 ods. 1 druhá veta znie:

„Návrh na zápis do obchodného registra sa musí podať do 90 dní od založenia spoločnosti (§ 57) alebo od doručenia listiny, ktorou sa preukazuje živnostenské alebo iné podnikateľské oprávnenie.“.

7. V § 68 ods. 6 sa vypúšťa slovo „môže“ a slovo „rozhodnúť“ sa nahrádza slovom „rozhodne“.

8. V § 68 odsek 7 znie:
   
    „Ak súd rozhoduje o zrušení spoločnosti a o jej likvidácii z dôvodov podľa odseku 6 písm. a) a d), pred rozhodnutím o zrušení spoločnosti určí lehotu na odstránenie dôvodu, pre ktorý sa navrhlo zrušenie.“.

9. V § 68 ods. 9 sa na konci pripája táto veta:

„Súhlas správcu dane sa nevyžaduje, ak súd zamietol návrh na vyhlásenie konkurzu pre nedostatok majetku úpadcu alebo ak bol konkurz zrušený z dôvodu, že majetok úpadcu nestačí na úhradu výdavkov a odmenu správcu konkurznej podstaty alebo ak po ukončení konkurzného konania nezostal spoločnosti žiaden majetok.“. 

10. V § 68a ods. 1 sa vypúšťajú slová „nemožno zrušiť rozhodnutie súdu, ktorým sa povoľuje zápis spoločnosti do obchodného registra, a“.

11. V § 69a ods. 4 sa vypúšťa posledná veta.

12. V § 69b ods. 7 sa vypúšťa posledná veta.

13. V § 71 ods. 1 sa vypúšťa posledná veta.

14. V § 78 ods. 2 sa vypúšťajú slová „a prikladá sa k nemu spoločenská zmluva“.

15. V § 88a ods. 6 sa vypúšťa druhá veta.

16. V § 96 sa vypúšťajú slová „a prikladá sa k nemu spoločenská zmluva“.

17. V § 112 sa vypúšťa odsek 2 a súčasne sa zrušuje označenie odseku 1.

18.  V § 117a ods. 4 sa vypúšťajú tretia a štvrtá veta.

19. Za § 127 sa vkladá § 127a, ktorý znie:

„§ 127a

(1) Valné zhromaždenie zvolí svojho predsedu a zapisovateľa. Do zvolenia predsedu valného zhromaždenia vedie valné zhromaždenie konateľ alebo iná osoba ním poverená; ak taká osoba nie je na valnom zhromaždení prítomná, môže valné zhromaždenie do zvolenia jeho predsedu viesť ktorýkoľvek zo spoločníkov spoločnosti.

(2)  Zápisnica o valnom zhromaždení obsahuje

a) obchodné meno a sídlo spoločnosti,
b) miesto a čas konania valného zhromaždenia,
c) meno predsedu valného zhromaždenia a zapisovateľa,
d) opis prerokovania jednotlivých bodov programu valného zhromaždenia,
e) rozhodnutie valného zhromaždenia s uvedením výsledku hlasovania.

(3) Zápisnicu o valnom zhromaždení podpisujú predseda valného zhromaždenia a zapisovateľ. K zápisnici sa priložia návrhy a vyhlásenia predložené na valnom zhromaždení na prerokovanie a listina prítomných spoločníkov.“. 

20. V § 132 ods. 1 sa v druhej vete čiarka nahrádza bodkočiarkou a slová „ak tento zákon neustanovuje inak“ sa nahrádzajú slovami „notárska zápisnica o právnom úkone sa vyžaduje v prípadoch ustanovených v § 125 ods. 1 písm. d)“. 

21. V § 133 sa vypúšťa odsek 2. Doterajšie odseky 3 a 4 sa označujú ako odseky 2 a 3.

22. V § 141 ods. 3 sa na konci prvej vety vkladá čiarka a pripájajú sa slová „ak bolo prijaté spôsobom, ktorý sa podľa zákona a spoločenskej zmluvy vyžaduje na prijatie rozhodnutia o zmene spoločenskej zmluvy“.

23. V § 161 ods. 5 sa vypúšťajú slová „zrušenia rozhodnutia súdu, ktorým sa povoľuje zápis základného imania do obchodného registra, a nemožno sa domáhať“. 

24. V § 175 sa vypúšťajú odseky 3 a 4.

25. V § 202 ods. 1 sa vo štvrtej vete slová „Návrh na uloženie uznesenia valného zhromaždenia do zbierky listín možno podať“ nahrádzajú slovami „Uznesenie valného zhromaždenia možno uložiť do zbierky listín“.

26. V § 206 sa vypúšťa odsek 2. Doterajšie odseky 3 a 4 sa označujú ako odseky 2 a 3.

27. V § 206 ods. 3 sa slová „podľa odseku 2 písm. f)“ nahrádzajú slovami „o splatení vkladov alebo ich častí jednotlivými upisovateľmi“.

28. V § 207 sa vypúšťa odsek 10.

29. V § 208 sa vypúšťa odsek 5.

30. V § 209a ods. 4 sa vypúšťa druhá veta.

31. V § 211 ods. 4 sa v druhej vete slová „Návrh na uloženie do zbierky listín sa podáva“ nahrádzajú slovami „Uznesenie valného zhromaždenia možno uložiť do zbierky listín“.

32. V § 216 sa vypúšťa odsek 1. Doterajšie odseky 2 a 3 sa označujú ako odseky 1 a 2.

33. V § 218e sa vypúšťa odsek 1. Doterajšie odseky 2 a 3 sa označujú ako odseky 1 a 2.

34. V § 218n sa vypúšťa odsek 5.

35.  V § 225 sa vypúšťa odsek 3.

36. V § 261 ods. 6 prvá veta znie:

„Zmluvy medzi osobami uvedenými v odsekoch 1 a 2, ktoré nie sú upravené v hlave II tejto časti zákona a sú upravené ako zmluvný typ v Občianskom zákonníku, sa spravujú príslušnými ustanoveniami Občianskeho zákonníka o tomto zmluvnom type a týmto zákonom.“.

37. § 369 znie:

„§ 369

(1)  Ak je dlžník v omeškaní so splnením peňažného záväzku alebo jeho časti, je povinný platiť z nezaplatenej sumy úroky z omeškania určené v zmluve, inak o 10 % vyššie, než je základná úroková sadzba Národnej banky Slovenska uplatňovaná pred prvým kalendárnym dňom kalendárneho polroka, v ktorom došlo k omeškaniu. Základná úroková sadzba Národnej banky Slovenska platná v prvý kalendárny deň kalendárneho polroka, v ktorom došlo k omeškaniu, sa použije počas celého tohto polroka.

 (2) Úroky z omeškania sa stanú splatnými po uplynutí dňa alebo lehoty, ktoré sú v zmluve určené na splnenie peňažného záväzku. V prípade, že deň alebo lehota na splnenie peňažného záväzku nie sú v zmluve určené, úroky z omeškania sa stanú splatnými uplynutím 30 dní od 

       a)  doručenia dokladu veriteľa na splnenie peňažného záväzku dlžníkom (ďalej len „doklad“),
       b)  odovzdania tovaru alebo služby, ak je deň doručenia dokladu neistý,
       c)  odovzdania tovaru alebo služby v prípade, že dlžník dostane doklad skôr ako tovar alebo službu,
       d)  dňa, v ktorom sa skončilo preberanie tovaru alebo služby, ktorým sa má stanoviť, či tovar alebo služba zodpovedá podmienkam zmluvy, ak to určuje zákon alebo zmluva v prípade, že k doručeniu dokladu došlo pred dňom alebo najneskoršie v deň, keď sa takéto preberanie skončilo.

(3)  Veriteľ má nárok na náhradu škody spôsobenej omeškaním so splnením peňažného záväzku, len pokiaľ táto škoda nie je krytá úrokmi z omeškania.

Čl. III

Zákon č. 99/1963 Zb. Občiansky súdny poriadok v znení zákona č. 36/1967 Zb., zákona                 č. 158/1969 Zb., zákona č. 49/1973 Zb., zákona č. 20/1975 Zb., zákona č. 133/1982 Zb., zákona č. 180/1990 Zb., zákona č. 328/1991 Zb., zákona č. 519/1991 Zb., zákona č. 263/1992 Zb., zákona Národnej rady Slovenskej republiky č. 5/1993 Z. z., zákona Národnej rady Slovenskej republiky č. 46/1994 Z. z., zákona Národnej rady Slovenskej republiky č. 190/1995 Z. z., zákona Národnej rady Slovenskej republiky č. 232/1995 Z. z., zákona Národnej rady Slovenskej republiky č. 233/1995 Z. z., zákona Národnej rady Slovenskej republiky č. 22/1996 Z. z., zákona Národnej rady Slovenskej republiky č. 58/1996 Z. z., nálezu Ústavného súdu Slovenskej republiky č. 281/1996 Z. z., zákona č. 211/1997 Z. z., nálezu Ústavného súdu Slovenskej republiky č.359/1997 Z. z., zákona č. 124/1998 Z. z., zákona č. 144/1998 Z. z., zákona č. 169/1998 Z. z., zákona č. 187/1998 Z. z., zákona č. 225/1998 Z. z., zákona č. 233/1998 Z. z., zákona č. 235/1998 Z. z., nálezu Ústavného súdu Slovenskej republiky č. 318/1998 Z. z., zákona č. 331/1998 Z. z., zákona č. 46/1999 Z. z., nálezu Ústavného súdu Slovenskej republiky č. 66/1999 Z. z., nálezu Ústavného súdu Slovenskej republiky č. 166/1999 Z. z., nálezu Ústavného súdu Slovenskej republiky č.185/1999 Z. z., zákona č. 223/1999 Z. z., zákona č. 303/2001 Z. z., zákona č. 501/2001 Z. z., zákona č. 215/2002 Z. z., zákona č. 232/2002 Z. z., zákona č. 424/2002 Z. z., zákona č. 451/2002 Z. z., zákona č. 480/2002 Z. z., nálezu Ústavného súdu Slovenskej republiky č. 620/2002 Z. z., nálezu Ústavného súdu Slovenskej republiky č. 75/2003 Z. z. a v znení zákona č. ...../2003 Z. z. sa mení a dopĺňa takto: 

1. § 200a, 200b a 200c vrátane nadpisu znejú:

 „Konanie vo veciach obchodného registra a rozhodovanie o námietkach proti odmietnutiu vykonania zápisu

§ 200a

(1) Konaním vo veciach obchodného registra je konanie, ktorým sa má dosiahnuť zhoda medzi zápisom v obchodnom registri a skutočným stavom inak, ako na základe návrhu na zápis, zmenu zápisu alebo výmaz údajov podľa osobitného zákona.^34fa)

(2)  Konanie vo veciach obchodného registra môže registrový súd začať aj bez návrhu. 

(3)  Ak sa konanie vo veciach obchodného registra začína na návrh, musí byť tento návrh doložený listinami preukazujúcimi skutočnosti, ktoré sa majú do obchodného registra zapísať. Podanie, ktoré nemá náležitosti návrhu, sa považuje za podnet na začatie konania bez návrhu. 
 
(4)  Súdy a iné orgány vždy upozornia registrový súd na nezhodu medzi skutočným právnym stavom a stavom zápisov v obchodnom registri, ak táto skutočnosť pri ich činnosti vyjde najavo.

(5)  Ak registrový súd vydá uznesenie o začatí konania podľa odseku 2, doručí ho zapísanej osobe a postupuje podľa § 120 ods. 2. Vo veci samej rozhoduje registrový súd uznesením, na základe ktorého vykoná zápis.

§ 200b 

(1) Navrhovateľ môže podať písomne námietky proti odmietnutiu vykonania zápisu podľa osobitného zákona^34fa) do pätnástich dní odo dňa vydania alebo doručenia oznámenia o odmietnutí vykonania zápisu na registrovom súde, ktorý vykonanie zápisu odmietol. Späťvzatie námietok sa nepripúšťa. 

(2)   O námietkach rozhoduje sudca registrového súdu. Odmietnutie vykonania zápisu preskúma len z hľadiska splnenia podmienok podľa osobitného zákona.^34fb)

(3)  Ak sudca námietkam vyhovie, vykoná zápis. Ak návrh na zápis obsahuje deň, ku ktorému má byť navrhovaný údaj zapísaný, sudca zapíše navrhovaný údaj k tomuto dňu. Ak sudca vykonáva zápis neskôr alebo ak návrh na zápis neobsahuje deň, ku ktorému sa má byť navrhovaný údaj zapísaný, sudca zapíše navrhovaný údaj ku dňu nasledujúcemu po dni vykonania zápisu. 

(4) O vykonaní zápisu registrový súd vydá potvrdenie, ktoré bez zbytočného odkladu odošle navrhovateľovi. V potvrdení sa uvedie obsah vykonaného zápisu. Po zápise vydá registrový súd výpis z obchodného registra, ktorý bez zbytočného odkladu odošle navrhovateľovi. Námietky proti vykonaniu zápisu sudcom nie sú prípustné.

(5)  Sudca vykoná zápis aj v prípade, že navrhovateľ podal námietky a súčasne v celom rozsahu odstránil nedostatky, pre ktoré bolo vykonanie zápisu odmietnuté.

(6) Po preskúmaní námietok môže sudca námietky zamietnuť. O zamietnutí námietok sudca rozhoduje uznesením. Proti tomuto uzneseniu je prípustné odvolanie.

§ 200c

(1)  Na konanie vo veciach obchodného registra a na rozhodovanie o námietkach proti odmietnutiu vykonania zápisu je príslušný registrový súd podľa osobitného zákona^34fba).   

(2)  Na konanie vo veciach obchodného registra a na rozhodovanie o námietkach proti odmietnutiu vykonania zápisu je príslušný registrový súd, v obvode ktorého má osoba, ktorá sa zapisuje do obchodného registra sídlo. Ak osoba, ktorá sa zapisuje do obchodného registra nemá sídlo, je príslušný registrový súd podľa miesta podnikania; ak nemá ani miesto podnikania, je príslušný registrový súd podľa miesta bydliska tejto osoby.

(3)  V prípade odštepného závodu alebo inej organizačnej zložky podniku (§ 7 ods. 1 a 2 Obchodného zákonníka) je na konanie vo veciach obchodného registra a na rozhodovanie o námietkach proti odmietnutiu vykonania zápisu príslušný registrový súd, v ktorého registri je podľa sídla, prípadne miesta podnikania alebo bydliska podnikateľ zapísaný a registrový súd, v ktorého obvode je odštepný závod alebo iná organizačná zložka podniku umiestnená, ak je umiestnená v obvode iného registrového súdu.

(4) V prípade zahraničnej osoby je na konanie vo veciach obchodného registra a na rozhodovanie o námietkach proti odmietnutiu vykonania zápisu príslušný registrový súd, v obvode ktorého je umiestnený podnik zahraničnej osoby alebo jeho organizačná zložka, ak medzinárodná zmluva uverejnená v Zbierke zákonov Slovenskej republiky, ktorou je Slovenská republika viazaná, neustanovuje inak.“.

Poznámka pod čiarou k odkazu 34fa znie: „Zákon č. ..../2003 Z. z. o obchodnom registri a o zmene a doplnení niektorých zákonov.“.

Poznámka pod čiarou k odkazu 34fb znie: „§ 6 a 7 zákona č. ..../2003 Z. z. o obchodnom registri a o zmene a doplnení niektorých zákonov.“.

Poznámka pod čiarou k odkazu 34fba znie: „34fba) Zákon Slovenskej národnej rady č. 80/1992 Zb. o sídlach a obvodoch súdov Slovenskej republiky, štátnej správe súdov, vybavovaní sťažností a o voľbách prísediacich (zákon o štátnej správe súdov) v znení neskorších predpisov.“.

2. § 200d sa vypúšťa.

3. V § 202 ods. 3 sa vypúšťa písmeno n). Doterajšie písmeno o) sa označuje ako písmeno n).

4. Za § 352 sa vkladá § 352a, ktorý znie:

„§ 352a

  Súd vykonáva zápis údajov do obchodného registra, zmenu zapísaných údajov, výmaz zapísaných  údajov a ukladá listiny do zbierky listín podľa osobitného zákona.^36a).

  Poznámka pod čiarou k odkazu 36a znie: „36a) Zákon č. ..../2003 Z. z. o obchodnom registri a o zmene a doplnení niektorých zákonov.“.

5.  Za § 372h sa vkladá § 372i, ktorý znie:

„§372i

Konanie vo veciach obchodného registra začaté pred 1. januárom 2004 sa dokončí podľa doterajších predpisov.“.

Čl. IV

Zákon Slovenskej národnej rady č. 80/1992 Zb. o sídlach a obvodoch súdov Slovenskej republiky, štátnej správe súdov, vybavovaní sťažností a o voľbách prísediacich (zákon o štátnej správe súdov) v znení zákona Národnej rady Slovenskej republiky č.12/1993 Z. z., zákona Národnej rady Slovenskej republiky č. 110/1993 Z. z., zákona Národnej rady Slovenskej republiky č. 318/1993 Z. z., zákona Národnej rady Slovenskej republiky č. 328/1996 Z. z. a zákona č. 385/2000 Z. z. sa mení a dopĺňa takto:

Za § 5 sa vkladá § 5a, ktorý vrátane nadpisu znie:

„§ 5a

Registrové súdy a ich obvody

Obchodný register vedie okresný súd v sídle krajského súdu (ďalej len „registrový súd“).“.

Čl. V

Tento zákon nadobúda účinnosť 1. januára 2004.